Bagdononių tvenkinys
Bagdononių tvenkinys – tvenkinys, telkšantis Lietuvoje, Trakų rajono vakaruose, į pietus nuo Bagdononių. Suformuotas 1960 m. patvenkus Strėvos upę vandens jėgainės poreikiams. Mažoji 90 kW galios hidroelektrinė pastatyta 1960 m., rekonstruota 1999 m. Tvenkinio plotas 96,2 ha. Gylis siekia 16 m. Tvenkinio ilgis iš pietų į šiaurę 4 km, plotis – iki 0,96 km. Altitudė 124,3 m. Tūris 1,8 mln. m³. Tvenkinys sujungė šiuos ežerus: Strėvys (14,4 ha) Strėvaitis (3,7 ha) Nepėras (17,8 ha) Eglys (6,7 ha) Gilūšis (8,2 ha) Tvenkinio apylinkės kalvotos. Pietiniame krante stūkso Strėvos piliakalnis. Pietinėje ir vakarinėje pakrantėse auga Strėvos miškas, telkšo keletas ežerų. Prie tvenkinio esantys kaimai: Grinapolis, Kozelkiškės, Stareinė, Aukšlinė, Strėva. Įeina į Aukštadvario regioninį parką. Pietine pakrante eina kelias  A16  Vilnius–Prienai–Marijampolė , rytine pakrante – kelias  4734  Moniai–Bagdononys–Strėva .